TUARASCÁIL AR GHNÍOMHAÍOCHTAÍ DO 2021 Ó CHOISTE MAOIRSEACHTA OLAF - 2021

(2022/C 161/01)

Comhaltaí den Choiste Maoirseachta OLAF

An tUasal Jan MULDER

Cathaoirleach Choiste Maoirseachta OLAF

Comhalta den Choiste ón 23 Eanáir 2017 amach, Cathaoirleach ón 1 Márta 2017 amach

Iar-Fheisire de Pharlaimint na hEorpa, an Ísiltír

Maria Helena FAZENDA, Uasal

Comhalta den Choiste ón 23 Eanáir 2017 amach

Breitheamh den Chúirt Bhreithiúnais Uachtarach, an Phortaingéil

Grażyna STRONIKOWSKA, Uasal

Comhalta den Choiste ón 13 Iúil 2016 amach

Oifig an Ionchúisitheora Náisiúnta, Vársá, an Pholainn.

Ionchúisitheoir poiblí

An tUasal Rafael MUÑOZ LÓPEZ-CARMONA

Comhalta den Choiste ón 1 Nollaig 2017 amach

Iar-Cheann Aonad Tacaíochta an Ard-Reachtaire Stáit in Oifig an Ionchúisitheora Speisialta in aghaidh an Éillithe agus na Coireachta Eagraithe, an Spáinn

Iniúchóir, dlíodóir, eacnamaí

Dobrinka MIHAYLOVA, Uasal

Comhalta den Choiste ón 18 Samhain 2020 amach

An Ghníomhaireacht Feidhmiúcháin um Chistí an Aontais Eorpaigh a Iniúchadh, an Bhulgáir.

Stiúrthóir ar an Stiúrthóireacht um Chistí Beartais Réigiúnaigh a Iniúchadh.

CLÁR

Clár 2

Brollach 3

1. An Coiste i mbeagán focal 4

2. Creat dlíthiúil treisithe nua 4

2.1. Rochtain fheabhsaithe ar fhaisnéis a bhaineann le cásanna 4

2.1.1 Airteagal athbhreithnithe 15 de Rialachán OLAF 5

2.1.2 Socruithe oibre nua idir an Coiste Maoirseachta agus OLAF 5

2.2. Rialacha Nós Imeachta inmheánacha athbhreithnithe 5

3. Bliain tháirgiúil faireacháin 6

3.1. Níor lean na húdaráis ábhartha na moltaí ó OLAF – Tuairim Uimh. 1/2021 6

3.2. Socruithe oibre idir OLAF agus OIPE – Tuairim Uimh. 2/2021 7

3.3. Maoirseacht ar imscrúduithe inmheánacha: conclúidí straitéiseacha agus dea-chleachtais – Tuairim Uimh. 3/2021 8

3.4. Réamhdhréacht-bhuiséad OLAF do 2022 – Tuairim Uimh. 4/2021 9

3.5. Faireachán a dhéanamh ar fhad imscrúduithe OLAF 10

3.5.1 Anailís ar imscrúduithe OLAF a mhair níos mó ná 36 mhí – Tuairim Uimh. 5/2021 10

3.5.2 Tuarascálacha a fuair an Coiste in 2021 ar imscrúduithe a mhair níos mó ná 12 mhí 11

3.6. Athbhreithniú ar threoirlínte OLAF maidir le nósanna imeachta imscrúdaithe 12

3.7. Cur i bhfeidhm ráthaíochtaí nós imeachta 13

4. Comhar 15

4.1. Comhar le OLAF 15

4.2. Caidreamh le geallsealbhóirí 15

5. Riarachán agus acmhainní 15

5.1. Modhanna oibre an Choiste Maoirseachta 15

5.2. An Rúnaíocht 15

5.3. Ábhair bhuiséid 16

BROLLACH

Tháinig sainordú na gcomhaltaí den Choiste reatha chun deiridh in 2021. Níl aon amhras ach gur bhliain an-táirgiúil an-rathúil í bliain deiridh a sainordaithe. Ba lena linn a thángthas ar réiteach sásúil ar an bplé fada fadtréimhseach a bhí ar bun le OLAF le cúpla bliain anuas maidir leis an gceart atá ag an gCoiste chun faisnéis a bhaineann le cásanna a rochtain, ar phlé é a bhí doiligh in amanna. Dá bhrí sin, bhí an Coiste muiníneach ag deireadh a shainordaithe cúig bliana gur athbhunaigh sé an cineál iontaoibhe frithpháirtí agus measa fhrithpháirtigh a bhí in easnamh roimhe sin ar a chaidreamh le OLAF.

Dáiríre, bhí comhaltaí an Choiste ag dul i ngleic le staid an-doiligh ó thús shainordú an Choiste amach. Sainghnéithe den staid sin a bhí san easpa comhair dhílis a fuarthas ó OLAF agus a bhí i ndiúltú seasmhach OLAF do rochtain fhiúntach a sholáthar don Choiste ar an bhfaisnéis atá riachtanach chun cur ar chumas a chomhaltaí a gcúraimí maoirseachta a chomhlíonadh. Bhí drochiarmhairt ag an gcomhthéacs fadtréimhseach coinbhleachta ar ghá don Choiste obair laistigh de sna blianta tosaigh dá shainordú. Níor tháinig athrú ó bhonn ar an staid ach amháin tar éis Ard-Stiúrthóir nua ar OLAF a cheapadh i mí Lúnasa 2018 agus tar éis Rialachán leasaithe OLAF a ghlacadh. Leis an Rialachán sin, neartaíodh an ceart atá ag an gCoiste chun rochtain a fháil ar an bhfaisnéis agus na doiciméid ar fad a mheasann sé a bheith riachtanach chun cur ar a chumas a chúraimí a chomhlíonadh. Mar a tharlaíonn, is amhlaidh sa 2 bhliain atá imithe thart gur éirigh leis an gCoiste sraith tuairimí a ghlacadh de réir mar a thosaigh feabhas ag teacht ar an gcaidreamh le OLAF, ar tuairimí iad ina bhfuil measúnuithe críochnúla mionsonraithe ar fheidhm imscrúdaitheach OLAF. Mar thoradh ar na socruithe oibre nua a comhaontaíodh le OLAF in 2021, tá páirtrochtain dhíreach ag an gCoiste agus a Rúnaíocht anois ar chóras bainistithe cásanna OLAF. Táthar dóchasach gurb é an toradh a bheidh air sin go mbeidh an Coiste in ann a chuid oibre a dhéanamh gan aon chur isteach neamhriachtanach agus de réir spiorad coiteann iontaoibhe frithpháirtí agus comhair dhílis.

Bliain thábhachtach do thírdhreach frithchalaoise AE freisin ba ea 2021. Tháinig Rialachán leasaithe nua OLAF in éifeacht i mí Eanáir, agus thosaigh Oifig an Ionchúisitheora Phoiblí Eorpaigh (OIPE) a cuid oibríochtaí i mí an Mheithimh.

Sainghnéithe de 2021 an athuair a bhí sa phaindéim agus a bhí sa dóigh a raibh sí ag déanamh difear fós do na dálaí oibre do gach ceann, beagnach, d’institiúidí den Aontas Eorpach. D’fhág sé sin gurbh amhlaidh, i measc nithe eile, gur ar líne a cuireadh cruinnithe uile an Choiste agus cruinnithe le geallsealbhóirí ar siúl. Beag beann ar na srianta a forchuireadh ar an gCoiste de bharr phaindéim COVID-19, áfach, leanadh dá chuid oibre agus bhí sé chomh meáite is a bhí sé roimhe ar a chúraimí maoirseachta agus faireacháin a chur i gcrích agus ar a shainordú a chomhlíonadh. Bhí an Coiste in ann a chúraimí faireacháin a chur i gcrích ar bhealach an-éifeachtúil an-mheáite. In 2021, ar bhliain ghnóthach í go deimhin, sheol an Coiste cúig thuairim mhionsonraithe chuig Ard-Stiúrthóir OLAF, lenar áiríodh Tuairim maidir leis na socruithe oibre nua idir OLAF agus OIPE. Chuathas i gcomhairle leis an gCoiste freisin maidir leis an gcéad chéim den athbhreithniú ar threoirlínte OLAF maidir le nósanna imeachta imscrúdaithe, agus sholáthair sé barúlacha ina dtaobh. Thar ceann na gcomhaltaí uile, ba mhaith liom buíochas a ghabháil le hArd-Stiúrthóir OLAF as an gcomhar oscailte cuiditheach a fuaireamar uaidh. Ag gníomhú dóibh faoi bhainistiú ag Ceann na Rúnaíochta agus in imthosca a bhíodh dúshlánach go minic, sholáthair comhaltaí na Rúnaíochta tacaíocht luachmhar don Choiste. Mar fhocal scoir, ba mhaith liom comhar tairbheach le OLAF agus le hinstitiúidí den Aontas Eorpach le linn a sainordaithe a ghuí ar chomhaltaí nua an Choiste Maoirseachta.

Jan MULDER Cathaoirleach Choiste Maoirseachta OLAF

1. An Coiste i mbeagán focal

1. Is éard atá i gCoiste Maoirseachta na hOifige Eorpaí Frith-Chalaoise (OLAF) (“an Coiste”) comhlacht neamhspleách a bunaíodh le Rialachán (AE, Euratom) Uimh. 883/2013 ( 1 ) ó Pharlaimint na hEorpa agus ón gComhairle (“Rialachán OLAF”) chun neamhspleáchas OLAF a threisiú agus a ráthú trí fhaireachán tráthrialta a dhéanamh ar an dóigh a mbíonn feidhm imscrúdaitheach OLAF á cur chun feidhme.

2. Tá an Coiste comhdhéanta de chúigear saineolaithe seachtracha neamhspleácha (“na comhaltaí”) arna gceapadh ag Parlaimint na hEorpa, ag an gComhairle agus ag an gCoimisiún Eorpach de thoil a chéile ar feadh 5 bliana ( 2 ) . Comhlíonann na comhaltaí a ról le neamhspleáchas iomlán agus ní fhéadfaidh siad treoracha a iarraidh ná a lorg ó aon rialtas ná ó aon institiúid, comhlacht, oifig ná gníomhaireacht de chuid AE. Faigheann an Coiste tacaíocht ina chuid oibre ó Rúnaíocht, ag obair di ar bhonn buan faoi údarás díreach an Choiste agus go neamhspleách ar an gCoimisiún, ar OLAF agus ar aon chomhlacht eile. Imríonn an Rúnaíocht príomhról i rannchuidiú le comhlíonadh chúraimí faireacháin an Choiste agus i gcomhlíonadh na gcúraimí sin a éascú.

3. Mar gheall ar chineál imscrúduithe OLAF, ní fhéadfar dul i muinín chúirteanna AE i gcoinne aon chinnidh a dhéanfaidh Ard-Stiúrthóir OLAF chun fiosrúchán a oscailt nó a dhúnadh. Fágann sé sin gur de facto atá an Coiste ar an aon chomhlacht amháin a fhéadfaidh OLAF a mhaoirsiú agus an dóigh a ndéantar imscrúduithe a ghrinnscrúdú. Dá bhrí sin, tá pribhléid ag an gCoiste. Ar thaobh amháin, soláthraíonn sé léargas d’institiúidí den Aontas Eorpach ar fheidhmiú OLAF ar bhonn a róil faireacháin agus, ar an taobh eile, soláthraíonn sé dearbhú go bhfuil OLAF ag gníomhú de réir theorainneacha a shainchúraim dhlíthiúil agus i gcomhréir leis na ráthaíochtaí nós imeachta is infheidhme.

4. Faoi Rialachán OLAF, cuirtear ról trípháirteach de chúram ar an gCoiste, is é sin: faireachán tráthrialta a dhéanamh ar fheidhm imscrúdaitheach OLAF; cúnamh a thabhairt d’Ard-Stiúrthóir OLAF a fhreagrachtaí a chomhlíonadh; agus tuairisciú d’institiúidí den Aontas Eorpach.

5. Rud ba shainiúla fós, féachann an Coiste leis an méid seo a áirithiú trí fhaireachán tráthrialta a dhéanamh ar imscrúduithe OLAF: (i) ní dhéantar aon chur isteach seachtrach ar fheidhm imscrúdaitheach OLAF; agus (ii) glactar na cinntí ábhartha uile ón Ard-Stiúrthóir i gcomhréir le prionsabail na dlíthiúlachta agus na neamhchlaontachta agus tá siad i gcomhréir le Cairt um Chearta Bunúsacha an Aontais Eorpaigh (3) agus leis na ráthaíochtaí nós imeachta araon.

6. Le linn déanamh amhlaidh, seolann an Coiste chuig Ard-Stiúrthóir OLAF tuairimí agus, i gcás inarb iomchuí, moltaí , maidir le gníomhaíochtaí imscrúdaitheacha OLAF, maidir le fad a imscrúduithe agus maidir leis na hacmhainní a theastaíonn ó OLAF chun cur ar a chumas a imscrúduithe a dhéanamh. Chomh maith leis sin, ceapann sé barúlacha maidir le dréacht-treoirlínte OLAF maidir le nósanna imeachta imscrúdaithe. Ní chuireann an Coiste isteach in am ar bith ar dhéanamh imscrúduithe atá ar siúl fós le linn dó a chuid tuairimí agus moltaí a eisiúint.

2. Creat dlíthiúil treisithe nua

7. Athbhreithníodh na príomhthéacsanna dlí ar chumhachtaí agus feidhmiú an Choiste in 2021, rud a d’fhág go mbeadh an Coiste in ann a chúraimí a chomhlíonadh ar bhealach níos éifeachtúla. Mar aon le Rialachán OLAF a athbhreithniú agus le Socruithe Oibre nua idir OLAF agus an Coiste Maoirseachta a shíniú, ar socruithe iad lenar soiléiríodh, inter alia , eisiúint rochtain an Choiste ar fhaisnéis shonrach OLAF a bhaineann le cásanna, rinne an Coiste a rialacha inmheánacha nós imeachta féin a athbhreithniú freisin.

2.1. Rochtain fheabhsaithe ar fhaisnéis a bhaineann le cásanna

8. Chun na cúraimí faireacháin a chuirtear air le Rialachán OLAF a chur i gcrích mar is ceart, ní mór don Choiste rochtain a bheith aige ar fhaisnéis atá fiúntach, cuimsitheach, leordhóthanach agus tráthúil.

9. Pointe seasmhach achrainn agus plé fhadtréimhsigh dhian idir an Coiste agus OLAF ba ea ábhar agus cáilíocht na faisnéise atá á soláthar don Choiste ag an Ard-Stiúrthóir le blianta beaga anuas. Bhí sé sin amhlaidh go háirithe i gcás an chineáil faisnéise ar sholáthair OLAF í ar chásanna a mhair níos mó ná 36 mhí. Sna tuarascálacha bliantúla roimhe uaidh, leag an Coiste béim arís agus arís eile mar shaincheist phráinneach ar an rochtain theoranta a bhí aige ar fhaisnéis OLAF a bhaineann le cásanna agus ar an bhfíoras nach raibh an Coiste in ann a ról a chomhlíonadh mar is ceart ( 4 )

2.1.1 Airteagal athbhreithnithe 15 de Rialachán OLAF

10. gur cheart rochtain a thabhairt don Choiste ar fhaisnéis uile agus doiciméid uile OLAF a mheasann sé a bheith riachtanach ó thaobh chomhlíonadh a chúraimí faireacháin agus maoirseachta . Réitíodh an staid thuas sa deireadh trí Rialachán leasaitheach nua OLAF (AE, Euratom) 2020/2223 ó Pharlaimint na hEorpa agus ón gComhairle ( 5 ) a ghlacadh. Foráiltear go soiléir anois le hAirteagal 15(1) den Rialachán

11. Mhol an Coiste arís agus arís eile san am atá thart gur faoin gcomhlacht maoirseachta atá sé a chinneadh , bunaithe ar mheasúnú riachtanais , cén fhaisnéis ba cheart don chomhlacht a sholáthar faoi mhaoirseacht, nó cén fhaisnéis atá leordhóthanach le haghaidh chomhlíonadh a róil maoirseachta. Gan rochtain dhíreach neamhshrianta a bheith aige ar fhaisnéis atá i seilbh OLAF, ní féidir leis an gCoiste aon chineál maoirseachta fiúntaí dáiríre a dhéanamh, mar a beartaíodh ar dtús le Rialachán OLAF.

2.1.2 Socruithe oibre nua idir an Coiste Maoirseachta agus OLAF

12. socruithe oibre nua a chomhaontú agus a shíniú sa deireadh an 21 Deireadh Fómhair 2021 Chun na hathruithe tábhachtacha a rinneadh le Rialachán nua-leasaithe OLAF a léiriú agus chun machnamh a dhéanamh orthu, rinne an Coiste, a raibh an Rúnaíocht ag déanamh ionadaíocht dó, agus OLAF géarú ar an bplé eatarthu in 2021. Ba é an aidhm a bhí leis socruithe oibre nua a ghlacadh d’fhonn páirtrochtain dhíreach a sholáthar don Choiste ar an bhfaisnéis a bhaineann le cásanna atá ar fáil agus cláraithe i gcóras bainistithe cásanna OLAF. Rinneadh naa chomhaontú agus a shíniú sa deireadh an 21 Deireadh Fómhair 2021 ( 6 ) . Bunaítear leo córas trína soláthróidh OLAF lánrochtain don Choiste ar na comhaid a bhaineann le cásanna de chuid imscrúduithe dúnta, de chuid imscrúduithe oscailte a mhair níos mó ná 12 mhí agus de chuid cásanna nár osclaíodh aon imscrúdú ina leith. Ina theannta sin, beidh rochtain ag an gCoiste ar gach ceann de na cinntí díbhe agus na tuairimí gaolmhara arna soláthar ag Aonad 01 don Ard-Stiúrthóir agus ar gach ceann de na cinntí oscailte agus na tuairimí gaolmhara ó Aonad 01 atá i gcomhaid neamh-imscrúdaitheacha, dá ngairtear cásanna comhordúcháin freisin. Leagtar amach in Iarscríbhinn theicniúil atá ina cuid dhílis de na Socruithe Oibre na rialacha mionsonraithe le haghaidh rochtain a bheith ag an gCoiste agus a Rúnaíocht ar an gcóras bainistithe cásanna.

13. Tá an Coiste den tuairim dhaingean go mbeidh na Socruithe Oibre nua ríthábhachtach maidir le hiontaoibh fhrithpháirteach a athbhunú idir OLAF agus a Choiste Maoirseachta, ar iontaoibh í a bhí ar iarraidh sna blianta roimhe sin.

2.2. Rialacha Nós Imeachta inmheánacha athbhreithnithe

14. Leagtar amach i Rialacha Nós Imeachta inmheánacha an Choiste na rialacha lena rialaítear a chomhdhéanamh, a oibriú agus a mhodhanna oibre (na nósanna imeachta faoina gcomhlíonann sé a ról faireacháin faoi Rialachán OLAF) agus leagtar síos iontu na dálaí ábhartha nach mór a chuid oibre a dhéanamh fúthu. Tá sé mar aidhm leis na Rialacha Nós Imeachta eagrú obair an Choiste a éascú. Áirítear leo prionsabail lena rialaítear gníomhaíochtaí an Choiste, feidhmiú a chumhachtaí, an chathaoirleacht, na nósanna imeachta maidir le tuairimí a ghlacadh, rochtain ar dhoiciméid OLAF agus ról na Rúnaíochta.

15. Bunaithe ar an taithí a ghnóthaigh an Coiste le 4 bliana anuas, agus ar Rialachán leasaithe OLAF, chinn an Coiste a Rialacha Nós Imeachta a ollchóiriú. Tá na Rialacha Nós Imeachta nua ag teacht le hoibleagáidí dlíthiúla faoin Rialachán nua maidir le Cosaint Sonraí ( 7 ) agus léirítear iontu roinnt de na forálacha atá sna Socruithe Oibre idir OLAF agus an Coiste Maoirseachta. Ghlac an Coiste iad i mí an Mheithimh 2021. D’fhéadfadh go n-athbhreithneofaí iad sa bhliain atá le teacht chun ceapadh Rialaitheoir na ráthaíochtaí nós imeachta a chur san áireamh, mar gheall ar na hoibleagáidí atá ar an Rialaitheoir tuairisciú don Choiste Maoirseachta.

3. Bliain tháirgiúil faireacháin

16. Le linn na bliana tuairiscithe, sheol an Coiste cúig thuairim chuig Ard-Stiúrthóir OLAF ( 8 ) ina ndearnadh roinnt moltaí. Chuathas i gcomhairle leis an gCoiste freisin maidir leis an gcéad chéim den athbhreithniú leanúnach ar threoirlínte OLAF maidir le nósanna imeachta imscrúdaithe, agus sholáthair sé barúlacha ina dtaobh ( 9 ) . Lean an Coiste freisin d’fhaireachán a dhéanamh ar fhad imscrúduithe OLAF agus ar chur i bhfeidhm ráthaíochtaí nós imeachta.

3.1. Níor lean na húdaráis ábhartha na moltaí ó OLAF – Tuairim Uimh. 1/2021

17. Tugann an Coiste aird speisialta sna tuarascálacha bliantúla ar ghníomhaíochtaí uaidh ar an obair leantach a dhéantar i leith imscrúduithe OLAF. I mí Feabhra 2021, ghlac an Coiste Tuairim Uimh. 1/2021, ina ndearna sé anailís chríochnúil ar na moltaí uile a d’eisigh OLAF idir an 1 Márta 2016 agus an 28 Feabhra 2018 ach nár lean na húdaráis inniúla iad ( 10 )

18. D’admhaigh an Coiste gur gnách go leanann na húdaráis fála agus na hinstitiúidí fála na moltaí ó OLAF, go háirithe más moltaí airgeadais agus araíonachta iad. Bhain príomhfhionnachtain an Choiste le moltaí breithiúnacha, áit ar shainaithin sé trí phríomhlaige a d’fhéadfadh a bheith taobh thiar den chóimheas íseal díotála ( 11 ) a taifeadadh le blianta beaga anuas. (i) Ní sásúil atá na nósanna imeachta faireacháin atá i bhfeidhm ag OLAF faoi láthair. (ii) Ar thuarascálacha deiridh OLAF a fháil dóibh, is annamh a sheolann na húdaráis ábhartha tuilleadh gníomhaíochtaí. Dá bhrí sin, is den bhuntábhacht le haghaidh an cás a mheasúnú ar an leibhéal náisiúnta atá cáilíocht na dtuarascálacha, an fhianaise arna bailiú agus láidreacht na moltaí. (iii) Chun dliteanas coiriúil a mheasúnú ar an leibhéal náisiúnta, ní i ngach cás a chomhlíonann an fhianaise a bhailíonn OLAF na caighdeáin chruthúnais a mbíonn na húdaráis fála ag súil leo.

19. Mhol an Coiste gur cheart do OLAF: — nósanna imeachta faireacháin a athbhreithniú trí fhoirne leantacha tiomnaithe a chur i bhfeidhm, rud a fhágann nach mbeidh ar imscrúdaitheoirí an cúram sin a chomhlíonadh; — feabhas a chur ar an dóigh a dtugtar tuairisc don Choiste ar mholtaí nár leanadh; — a áirithiú go ndéanfar na nithe seo sna comhaid a chuirfear ar aghaidh chuig údaráis bhreithiúnacha: a) a lua go soiléir cén fhianaise a bailíodh agus cé na breithniúcháin a bhí taobh thiar den chonclúid gurbh fhéidir go ndearnadh cion coiriúil; agus b) anailís a dhéanamh ar cheanglais náisiúnta nós imeachta le haghaidh imeachtaí coiriúla; — comhar tráthúil a bhunú le húdaráis bhreithiúnacha; — tuairisciú gach bliain ar na méideanna a gnóthaíodh tar éis mholtaí airgeadais OLAF; — a ráthú gur comhréireach a bheidh na moltaí airgeadais; agus — caighdeáin aonfhoirmeacha a bhunú chun cearta bunúsacha agus ráthaíochtaí nós imeachta na ndaoine lena mbaineann a chosaint, agus inghlacthacht fianaise a neartú.

20. Sa Tuairim uaidh, d’admhaigh an Coiste go ndearna Ard-Stiúrthóir OLAF bearta cheana féin chun feabhas a chur ar an obair leantach a dhéantar i leith moltaí airgeadais. D’fháiltigh an Coiste freisin roimh bhunú an Tascfhórsa Faireacháin, atá ina fhoireann thiomnaithe ar cuireadh de chúram uirthi sainaithint a dhéanamh ar na saincheisteanna sonracha agus na saincheisteanna córasacha araon atá i gceist le buiséad AE a chur chun feidhme, bunaithe ar neamhrialtachtaí nó calaois a d’aimsigh OLAF. Beartaíonn an Tascfhórsa borradh a chur faoina ghníomhaíochtaí maidir le moltaí riaracháin agus breithiúnacha. Tá an Coiste i bhfách leis an ngá le hacmhainní breise chun an cúram sin a chomhlíonadh go héifeachtach.

3.2. Socruithe oibre idir OLAF agus OIPE – Tuairim Uimh. 2/2021

21. I bhfianaise na sprice coitinne atá acu sláine bhuiséad an Aontais a chaomhnú, tá sé fíor-riachtanach go ndéanfadh OLAF agus OIPE dlúthchaidreamh a bhunú agus a chothabháil ar bhonn phrionsabal an chomhair dhílis.

22. An 3 Nollaig 2020, sheol Ard-Stiúrthóir OLAF chuig an gCoiste lena thuairim a fháil an dréacht de na socruithe oibre riaracháin a comhaontaíodh idir OLAF agus OIPE ( 12 ) . I dTuairim Uimh. 2/2021 uaidh, a soláthraíodh an 31 Bealtaine 2021 ( 13 ) , d’fháiltigh an Coiste roimh na socruithe oibre, “go háirithe maidir le teorainneacha ceangailteacha ama a shocrú, maidir leis an malartú tráthrialta faisnéise idir na páirtithe, maidir le húsáid a bhaint as teimpléid le haghaidh cásanna féideartha a thuairisciú agus a tharchur go frithpháirteach, agus maidir leis an bhféidearthacht go dtiocfaí ar chomhaontú ar thuairisciú idirmheánach i gcás ina dtacóidh OLAF le himscrúduithe OIPE agus i gcásanna ina mbeidh imscrúduithe comhlántacha á ndéanamh ag OLAF”.

23. Rinne an Coiste roinnt barúlacha sonracha agus moltaí sonracha do na páirtithe chun na nithe seo a leanas a shoiléiriú ar bhealach níos fearr: (i) Téarmaí praiticiúla a gcomhoibrithe maidir le cásanna féideartha a thuairisciú agus a tharchur go frithpháirteach (14). (ii) Critéir agus rialacha mionsonraithe na rochtana indírí cómhalartaí ar a gcórais leictreonacha bhainistithe cásanna faoi seach (15). (iii) Úsáid a bhaint as uirlisí teicniúla amhail teimpléid (16). Sa chomhthéacs sin, bunaithe ar a thaithí féin ar phlé fadtréimhseach a dhéanamh roimhe le OLAF, ar plé é a bhíodh neamhthairbheach go minic, ar ábhar na dtuarascálacha bliantúla agus ar an sainmhíniú ar cad is faisnéis ábhartha fhiúntach ann, mhol an Coiste go ndéanfaí ábhar na dteimpléad sin a bhreithniú go cúramach roimh ré chun nach ndéanfaí plé neamhriachtanach ná iarrataí breise ar fhaisnéis ar iarraidh nó ar shoiléiriú breise. (iv) Foclaíocht na socruithe oibre chun go seachnófaí mearbhall neamhriachtanach agus éiginnteacht neamhriachtanach do thacaíocht OLAF le linn imscrúduithe ag OIPE agus iarrataí ó OLAF chuig OIPE ar chúnamh (17). (v) Socruithe sonracha le comhaontú ag na páirtithe chun cur ar chumas OLAF imscrúduithe inmheánacha a dhéanamh ar lucht ceannais agus foireann OIPE. (vi) Córas, atá le comhaontú ag na páirtithe, le haghaidh idirphlé tráthrialta idir Ard-Stiúrthóir OLAF agus an Príomh-Ionchúisitheoir Eorpach, agus go n-athbhreithneodh na páirtithe na socruithe oibre a luaithe a bheadh cuid mhór taithí gnóthaithe, bliain amháin ar a laghad tar éis a dteachta i bhfeidhm (18).

24. Ghlac OLAF agus OIPE le formhór na mbreithniúchán ón gCoiste agus chomhaontaigh siad na forálacha ábhartha a leasú dá réir ( 19 ) . Síníodh an téacs críochnaitheach de na socruithe oibre an 5 Iúil 2021. Tá an Coiste sásta leis an toradh ar a chomhairliúchán ar rud atá ina chomhpháirt thábhachtach lena rialaítear an caidreamh idir an dá chomhlacht sin.

3.3. Maoirseacht ar imscrúduithe inmheánacha: conclúidí straitéiseacha agus dea-chleachtais – Tuairim Uimh. 3/2021

25. I mí Dheireadh Fómhair 2021, ghlac an Coiste Tuairim Uimh. 3/2021 maidir leis an maoirseacht ar imscrúduithe inmheánacha ( 20 ) . Mheasúnaigh an Coiste an dóigh a ndearna OLAF ceithre imscrúdú inmheánacha ar líomhaintí tromchúiseacha maidir le comhlíonadh dualgas gairmiúil nó mí-iompar tromchúiseach ag baill agus oifigigh a bhfuil poist shinsearacha acu in institiúidí, comhlachtaí agus gníomhaireachtaí AE.

26. Bhí rochtain ag an gCoiste ar na cáschomhaid ar chuir OLAF iad ar fáil agus rinne sé mionanailís ar na doiciméid ábhartha uile i bhfianaise an chreata dhlíthiúil ab infheidhme de chuid OLAF. Rinne sé anailís chomparáideach ar na ceithre imscrúdú, agus díriú á leagan aige ar na príomhchéimeanna nós imeachta d’imscrúdú. Scrúdaigh sé na nithe seo go háirithe: (i) an gá le leoramhras a bheith ann chun údar a thabhairt le hoscailt na n-imscrúduithe; (ii) a raon feidhme; (iii) úsáid na n-uirlisí imscrúdaithe atá ar fáil do OLAF; agus (iv) an tuarascáil imscrúdaitheach deiridh agus an t-athbhreithniú dlíthiúil ar na himscrúduithe.

27. D’aimsigh an Coiste neamhréireachtaí ar fud na gceithre chás i dtaca le gach ceann de na céimeanna thuas. Dá bharr sin, tháinig sé ar chonclúidí agus d’eisigh sé moltaí, a n-achoimrítear na cinn is ábhartha díobh thíos: (i) Le linn dó measúnú a dhéanamh ar an ngá le “leoramhras” a bheith ann le haghaidh imscrúdú a oscailt, ba cheart do OLAF an fhaisnéis riachtanach ar fad a bhailiú ó institiúidí den Aontas Eorpach, go háirithe i gcásanna ina ndearna na hinstitiúidí fiosrúcháin roimhe sin ar na líomhaintí céanna. Tá sé sin níos ábhartha fós le linn measúnú a dhéanamh ar líomhaintí a dhéantar gan ainm. (ii) Ba cheart don aonad tacaíochta anailíse oibríochtúla cúnamh a thabhairt sa phróiseas roghnúcháin trí anailís a dhéanamh ar an bhfaisnéis a thagann ó fhoinsí gan ainm. (iii) Ba cheart sainmhíniú ar choincheap an “leoramhrais” a chur ar áireamh sna treoirlínte maidir le nósanna imeachta imscrúdaithe. (iv) Ba cheart do OLAF an Coiste a chur ar an eolas nuair a osclaíonn sé cásanna íogaire a bhféadfadh go mbeadh clú AE i mbaol iontu. (v) Ba cheart do OLAF sásraí éifeachtacha a chur i bhfeidhm chun nach dtiocfaidh cásanna chun cinn ina sainíonn sé raon feidhme an imscrúdaithe go róleathan agus/nó ina leathnaíonn sé raon feidhme an imscrúdaithe, gan an nós imeachta is infheidhme a leanúint. (vi) Ba cheart do OLAF an tseiceáil dlíthiúlachta arna déanamh ag Aonad 01 – arb é an t-aonad céanna a ullmhaíonn na tuairimí tosaigh é – a chur de chúram ar eintiteas eile chun seiceáil dlíthiúlachta neamhspleách a áirithiú. De bhreis air sin, ba cheart d’Ard-Stiúrthóir OLAF athbhreithniú a dhéanamh ar an dóigh a sanntar freagrachtaí do na haonaid éagsúla agus do na stiúrthóireachtaí éagsúla chun córas éifeachtach rialuithe neamhspleácha, neamhchlaonta agus oibiachtúla a chur i bhfeidhm le haghaidh na seiceála dlíthiúlachta agus an athbhreithnithe. (vii) Leagann an Coiste tábhacht mhór ar an ngá le plean oibre imscrúdaithe cuí a tharraingt suas. De bhreis air sin, is amhlaidh, in imscrúduithe inmheánacha íogaire ina n-úsáideann OLAF a dhiscréid chun a chinneadh cé na bearta imscrúdaitheacha ba cheart a dhéanamh agus cén uair ba cheart déanamh amhlaidh, gur cheart dó na cúiseanna taobh thiar den chinneadh uaidh a thaifeadadh sa cháschomhad. (viii) D’aimsigh an Coiste go raibh eagrú dian córasach na gcáschomhad in easnamh ar an iomlán ar na ceithre chás agus d’iarr sé ar OLAF forálacha a chur i bhfeidhm chun an staid sin a leigheas. Tá an Coiste muiníneach go dtabharfaidh OLAF aghaidh ar na hábhair imní sin trína chóras bainistithe cásanna agus go gcuirfidh sé rialacha ábhartha nua i bhfeidhm. (ix) Ba cheart do OLAF breithniú a dhéanamh ar sheirbhís thiomnaithe a bhunú chun modhanna a dhearadh le haghaidh imscrúdú a dhéanamh ar éilliú féideartha lena mbaineann brústocairí, saincheist an dorais imrothlaigh, coinbhleachtaí leasa, agus sárú dualgais ionracais agus trédhearcachta.

28. Tugann an Coiste dá aire go gcuimsítear sna treoirlínte athbhreithnithe maidir le nósanna imeachta imscrúdaithe forálacha lena gcuirtear dhá cheann de na moltaí thuas chun feidhme. Go háirithe, fáiltíonn an Coiste roimh na nithe seo: (i) cruthú na Foirne Athbhreithnithe, atá le cur faoi fhreagracht dhíreach an Leas-Ardstiúrthóra; agus (ii) an ceanglas go ndéanfadh na haonaid imscrúdaithe “plean oibre tosaigh a leagan amach”. Tá an Coiste ag súil leis go n-eiseofar tuilleadh treoirlínte inmheánacha chuig imscrúdaitheoirí maidir le plean oibre a dhréachtú agus a thabhairt cothrom le dáta go tráthrialta. Ar an iomlán, aithníonn an Coiste an obair atá déanta ag OLAF ar na moltaí ón gCoiste a chur chun feidhme. Dá ainneoin sin, tá an Coiste den tuairim gurb amhlaidh, chun a ábhair imní a mhaolú, go dteastaíonn forairdeall láidir seasmhach chun aghaidh a thabhairt ar na heasnaimh agus/nó na botúin a shainaithin an Coiste sa Tuairim uaidh maidir leis na freagrachtaí a sannadh dá fhoireann agus a chuir a fhoireann i gcrích. Tá sé tábhachtach go bhfoghlaimeofaí ceachtanna as na himscrúduithe sin ar mhaithe le bainistiú foirne OLAF sa todhchaí.

3.4. Réamhdhréacht-bhuiséad OLAF do 2022 – Tuairim Uimh. 4/2021

29. Gach bliain, glacann Coiste Maoirseachta OLAF tuairim maidir le réamhdhréacht-bhuiséad OLAF chun dearbhú a thabhairt d’institiúidí den Aontas Eorpach go gcuirtear neamhspleáchas fheidhm imscrúdaitheach OLAF san áireamh sa dréachtbhuiséad. Soláthraítear dearbhú sa tuairim freisin go bhfuil acmhainní leordhóthanacha ag OLAF chun seirbhís idirinstitiúideach atá éifeachtach agus éifeachtúil a sholáthar chun calaois a chomhrac. Féadfaidh Ard-Stiúrthóir OLAF an tuairim sin a úsáid ansin i ndáil le húdaráis bhuiséadacha agus údaráis um urscaoileadh de chuid AE.

30. An 18 Deireadh Fómhair 2021, d’eisigh an Coiste Tuairim Uimh. 4/2021 maidir le réamhdhréacht-bhuiséad OLAF do 2022 ( 21 ) . Díríodh san anailís uaidh ar na nithe seo go háirithe: (i) straitéis acmhainní daonna OLAF, agus aird á tabhairt freisin ar an tionchar a bheadh ag bunú OIPE agus ag cruthú na Saoráide Téarnaimh agus Athléimneachta; agus (ii) an tionchar airgeadais agus oibríochtúil a bheadh ag córas bainistithe cásanna OLAF a chur chun feidhme.

31. Mheas an Coiste go raibh réamhdhréacht-bhuiséad OLAF do 2022 i gcomhréir leis na hacmhainní a theastaíonn chun imscrúduithe a dhéanamh go héifeachtúil. Bhí an Coiste i bhfách go hiomlán le hiarraidh OLAF ar phoist bhreise. Mheas an Coiste go bhfuil sé i gcoinne na gcuspóirí freagrachtaí nua agus cúraimí nua (OIPE agus an tSaoráid Téarnaimh agus Athléimneachta) a shannadh do OLAF gach bliain ar lámh amháin agus a acmhainní daonna agus airgeadais a laghdú de réir a chéile gach bliain ar an lámh eile. Chomh maith leis sin, chomhaontaigh an Coiste le OLAF go bhféadfadh go gcuirfí a chumas chun a fheidhm imscrúdaitheach a chomhlíonadh i mbaol dá ndéanfaí laghdú eile 20 % ar a bhuiséad le haghaidh costais taistil.

32. Sa deireadh, thug an Coiste dá aire go bhfuil forbairt agus glacadh an chórais bainistithe cásanna ina thionscadal an-chostasach ( 22 ) ar theip air go dtí seo córas bainistithe cásanna atá láidir agus, rud ba thábhachtaí fós, atá áisiúil don úsáideoir, solúbtha agus éifeachtúil a sholáthar laistigh den amscála socraithe.

33. Le blianta beaga anuas, tá an Coiste ag cur mórábhair imní in iúl arís is arís eile faoi chostais mhéadaitheacha an chórais bainistithe cásanna ( 23 ) , a bhfuil an chuma air gur bunaíodh é ar thoimhdí míchearta inmheánacha agus ar chinntí míchearta inmheánacha ( 24 ) agus gur ceapadh é ar dtús gan na riachtanais mhaoirseachta a chur san áireamh ( 25 ) . Rinneadh na hábhair imní sin níos measa mar gheall ar an suirbhé atá maolaithe go dtí seo um shástacht úsáideoirí ar imscrúdaitheoirí OLAF agus mar gheall ar an bhforbairt leanúnach atá á déanamh ar chóras bainistithe cásanna nua ag roinnt Ard-Stiúrthóireachtaí de chuid an Choimisiúin san am céanna, rud a bhfuil OLAF ag glacadh páirt ann freisin.

34. Dá bhrí sin, d’iarr an Coiste ar Ard-Stiúrthóir OLAF mionanailís chostasbhunaithe a dhéanamh a luaithe is féidir ar na buntáistí agus na míbhuntáistí a bhaineann leis an gcóras bainistithe cásanna a choinneáil ar bun nó le haistriú chuig an gcóras CASE@EC, arb é córas bainistithe cásanna an Choimisiúin é. Sa chomhthéacs sin, agus ós rud é gur chinn OIPE an córas CASE@EC a ghlacadh, d’athdhearbhaigh an Coiste an bharúil a cuireadh in iúl sa Tuairim uaidh maidir le Réamhdhréacht-bhuiséad OLAF do 2021, inar luadh gurbh amhlaidh, ós rud é go mbeadh a gcóras bainistithe cásanna leithleach féin in úsáid ag OIPE agus OLAF, go bhféadfadh go mbeadh acmhainní buiséadacha breise ag teastáil sa todhchaí chun an idir-inoibritheacht riachtanach agus na sineirgí riachtanacha idir an dá chóras a áirithiú.

3.5. Faireachán a dhéanamh ar fhad imscrúduithe OLAF

35. Le hAirteagal 7(8) de Rialachán OLAF, ceanglaítear ar an gCoiste anailís ar bhonn cás ar chás a dhéanamh ar gach fiosrúchán is faide ná 12 mhí chun a áirithiú go ndéanfar imscrúduithe OLAF go leanúnach agus thar thréimhse atá i gcomhréir lena n-imthosca agus lena gcastacht.

36. Ar an gcéad dul síos, trí fhaireachán tráthrialta a dhéanamh ar fhad imscrúduithe OLAF agus ar na cúiseanna le haon mhoilleanna míchuí, féachann an Coiste lena fhíorú nach mbeidh aon chur isteach seachtrach nó inmheánach ann ar dhéanamh neamhchlaonta an imscrúdaithe. Ar an dara dul síos, is féidir go mbeidh drochiarmhairtí tromchúiseacha do na nithe seo ag imscrúdú fada nach féidir údar a thabhairt leis: (i) cearta cosanta na ndaoine lena mbaineann; agus/nó (ii) an obair leantach a dhéanfar i leith an imscrúdaithe. Ar deireadh, trí fhaireachán a dhéanamh ar fhad na n-imscrúduithe, fíoraíonn an Coiste gur baineadh úsáid éifeachtúil as na hacmhainní daonna agus airgeadais a leithdháileadh ar OLAF.

37. Tá an Coiste ag tabhairt aird ar leith thar na blianta ar an tsaincheist a bhaineann le “fad” imscrúduithe OLAF, agus tá sé ag tarraingt ábhair imní anuas le blianta beaga anuas faoi fhorálacha soiléire mionsonraithe a bheith in easnamh ar na treoirlínte maidir le nósanna imeachta imscrúdaithe a bhaineann le fad na n-imscrúduithe a bhainistiú. Neartaítear deimhneacht dhlíthiúil le rialacha den sórt sin; mura bhfuil siad ann, is féidir go ndéanfar dochar do thrédhearcacht nósanna imeachta OLAF a áirithiú, go háirithe maidir leis na “daoine lena mbaineann”.

38. In 2021, d’eisigh an Coiste Tuairim inar scrúdaíodh 40 cás de chuid OLAF a mhair níos mó ná 36 mhí. Mar a tharlaíonn gach bliain, fuair sé faisnéis freisin faoi imscrúduithe a mhair níos mó ná 12 mhí.

3.5.1 Anailís ar imscrúduithe OLAF a mhair níos mó ná 36 mhí – Tuairim Uimh. 5/2021

39. Sa tuarascáil ar ghníomhaíochtaí uaidh do 2019 ( 26 ) , d’aimsigh an Coiste gur mhair 40 %, beagnach, de na cásanna aonair a tuairiscíodh in 2019 níos mó ná 24 mhí, ar mhair 10 % díobh níos mó ná 36 mhí. Chun tuiscint níos fearr a ghnóthú ar an dóigh a ndéanann OLAF fad a imscrúduithe a bhainistiú agus a rialú, chinn an Coiste mionanailís a dhéanamh ar 40 imscrúdú a mhair níos mó ná 36 mhí in 2019. Bhí an Coiste sásta go háirithe gur tugadh lánrochtain dó ar na cáschomhaid ábhartha den chéad uair riamh.

40. Sa Tuairim uaidh ( 27 ) , shainaithin an Coiste easnaimh áirithe ar nósanna imeachta OLAF a bhféadfadh go raibh tionchar acu ar fhad na n-imscrúduithe. Thug sé faoi deara go háirithe go raibh an-éagsúlacht ann i gcleachtas imscrúdaitheach OLAF agus sa dóigh ar taifeadadh gníomhaíochtaí sna cáschomhaid. D’aimsigh an Coiste freisin nach bhfuil na nithe seo ag OLAF: (i) nós imeachta inmheánach foirmiúil dea-shainithe le haghaidh faireachán a dhéanamh ar fhad a imscrúduithe; (ii) plean oibre nó imscrúdaithe; agus (iii) rialacha inmheánacha le haghaidh “tosaíocht oibríochtúil” a shainiú agus a shannadh. Measann an Coiste gur tháinig na laigí sin chun cinn go príomha as an bhfíoras nach bhfuil i bhfeidhm ag OLAF forálacha sonracha mionsonraithe sna treoirlínte maidir le nósanna imeachta imscrúdaithe lena ndéileáiltear le “leanúnachas agus fad” na n-imscrúduithe.

41. Rinne an Coiste na moltaí seo a leanas do OLAF: — Sásra córais sannta bratach uathoibríoch a bhunú laistigh den chóras bainistithe cásanna chun a áirithiú go mbeidh lucht bainistíochta OLAF in ann tréimhsí neamhghníomhaíochta is faide ná 3 mhí a fheiceáil lom láithreach. — A áirithiú go ndéanfar bacainní a bhfuil tionchar acu, nó a bhféadfadh go mbeadh tionchar acu, ar fhad imscrúdaithe, agus na cinntí uile arna ndéanamh chuige sin, a thaifeadadh agus a chlárú mar is ceart i gcáschomhad gach imscrúdaithe. — Nósanna imeachta inmheánacha soiléire le haghaidh fad imscrúdaithe a láimhseáil a bhunú sna treoirlínte maidir le nósanna imeachta imscrúdaithe. Go háirithe, i ndáil le cásanna a mhaireann níos mó ná 24 mhí, ba cheart do OLAF nós imeachta athbhreithnithe sonrach a chruthú chun cur ar chumas an Ard-Stiúrthóra a chinneadh cad é an dóigh is fearr ar féidir dlús a chur le láimhseáil na n-imscrúduithe sin agus, i ndáil le cásanna a mhaireann níos mó ná 36 mhí, ba cheart dó nós imeachta speisialta a chruthú. — A áirithiú go mbeidh meastóireacht ar fhad na n-imscrúduithe ar áireamh sna tuairimí uile ón bhFoireann Athbhreithnithe. — A áirithiú go dtarraingeofar plean imscrúdaithe mionsonraithe suas le haghaidh gach imscrúdaithe oscailte agus go ndéanfar é a thabhairt cothrom le dáta go tráthrialta agus a chur i gceangal le cáschomhad gach imscrúdaithe. — Rialacha soiléire maidir le “tosaíocht oibríochtúil” a shannadh do chás a chur ar áireamh sna treoirlínte maidir le nósanna imeachta imscrúdaithe. — A áirithiú gur cheart cinntí ríthábhachtacha a mbeidh tionchar substaintiúil acu ar fhad imscrúdaithe a dhéanamh ar leibhéal an stiúrthóra i ngach cás agus gur cheart iad a thaifeadadh go córasach sa chóras bainistithe cásanna. — A áirithiú gurb amhlaidh, nuair a imíonn ball den fhoireann imscrúdaithe as an Oifig, go n-ullmhóidh sé nó sí nóta aistrithe gníomhaíochta ina rianófar na gníomhaíochtaí uile arna ndéanamh agus an fhianaise arna bailiú cheana féin agus ina leagfar amach na gníomhaíochtaí ba cheart don chéad bhall foirne eile a bheidh ag clúdach an cháis a dhéanamh agus an clár ama ar dá réir ba cheart dó nó di iad a dhéanamh.

42. Measann an Coiste gur cheart na moltaí uaidh a chur san áireamh le linn an athbhreithnithe leanúnaigh ar na treoirlínte maidir le nósanna imeachta imscrúdaithe ( 28 ) . Beidh treoirlínte cuimsitheacha fiúntacha maidir le nósanna imeachta imscrúdaithe ina gcabhair do Rialaitheoir amach anseo na ráthaíochtaí nós imeachta ( 29 ) freisin le linn láimhseáil a dhéanamh ar ghearáin in aghaidh OLAF faoi neamhrialtachtaí nós imeachta.

3.5.2 Tuarascálacha a fuair an Coiste in 2021 ar imscrúduithe a mhair níos mó ná 12 mhí

43. Mura féidir imscrúdú a dhúnadh laistigh de 12 mhí óna oscailt, ceanglaítear le hAirteagal 7(8) de Rialachán OLAF ( 30 ) ar Ard-Stiúrthóir OLAF tuarascáil a thabhairt go foirmiúil don Choiste ar dhul in éag do thréimhse 12 mhí agus gach 6 mhí ina dhiaidh sin. Sna tuarascálacha sin, leagann OLAF amach na cúiseanna nár cuireadh an t-imscrúdú i gcrích agus, i gcás inarb iomchuí ( 31 ) , na bearta feabhais a bheartaítear chun dlús a chur leis an imscrúdú agus an tréimhse ama a bhfuiltear ag súil léi chun é a chur i gcrích.

44. In 2021, fuair an Coiste 761 tuarascáil ó OLAF ar 482 imscrúdú aonair a mhair níos mó ná 12 mhí. De na cásanna aonair sin, mhair 29,25 % níos mó ná 12 mhí agus mhair 27,18 % níos mó ná 18 mí. Mhair 43,57 % de na cásanna ar fad a tuairiscíodh níos mó ná 24 mhí (Fíor 1). Cuirtear an miondealú earnála ar imscrúduithe OLAF i láthair i bhFíor 2. Fíor 1 482 chás aonair - 2021 Fíor 2 482 chás aonair - 2021

3.6. Athbhreithniú ar threoirlínte OLAF maidir le nósanna imeachta imscrúdaithe

45. Ag teacht sna sála ar an athbhreithniú ar Rialachán OLAF, leasaigh OLAF na treoirlínte atá ann cheana maidir le nósanna imeachta imscrúdaithe chun forálacha nua Rialachán OLAF a chur ar áireamh i dtreoirlínte inmheánacha nua agus chun creat soiléir comhsheasmhach a bhunú le haghaidh gach gníomhaíochta imscrúdaithe, tacaíochta agus comhordúcháin. Mhínigh OLAF don Choiste go ndéanfaí an próiseas athbhreithnithe sin in dhá chéim leithleacha.

46. Le linn na chéad chéime, teorannófar an t-athbhreithniú dá bhfuil fíor-riachtanach chun na treoirlínte maidir le nósanna imeachta imscrúdaithe a ailíniú le Rialachán (AE, Euratom) 2020/2223 agus le tosach feidhme oibríochtúil OIPE. Beidh athbhreithniú níos cuimsithí i gceist leis an dara céim. Áireofar léi sin gnéithe a bhfuiltear ag tabhairt aghaidh orthu faoi láthair i dtreoracha agus treoirlínte inmheánacha eile de chuid OLAF, na cleachtais a bhunófar mar chuid de chomhar OLAF le OIPE, na moltaí ó gheallsealbhóirí OLAF, agus na saincheisteanna ar shainaithin baill foirne OLAF iad thar na blianta.

47. De réir Rialachán OLAF ( 32 ) , ní mór don Choiste Maoirseachta na barúlacha uaidh a thíolacadh sula nglacfaidh Ard-Stiúrthóir OLAF aon leasuithe ar na treoirlínte maidir le nósanna imeachta imscrúdaithe.

48. An 28 Bealtaine 2021, chuir OLAF ar aghaidh chuig an gCoiste dréacht de na treoirlínte athbhreithnithe maidir le nósanna imeachta imscrúdaithe, rud inar cumhdaíodh an chéad chéim. Pléadh an dréacht le foireann OLAF agus leis an Rúnaíocht i gcruinniú teicniúil an 6 Meitheamh 2021 agus sa chruinniú iomlánach an 22 Meitheamh 2021. Sholáthair an Coiste na barúlacha uaidh d’Ard-Stiúrthóir OLAF an 17 Lúnasa 2021. Tháinig na treoirlínte nua maidir le nósanna imeachta imscrúdaithe i bhfeidhm an 11 Deireadh Fómhair 2021.

49. Sna barúlacha uaidh, luaigh an Coiste gur mhol sé do OLAF cheana féin athbhreithniú iomlán a dhéanamh ar na treoirlínte maidir le nósanna imeachta imscrúdaithe (Tuairim Uimh. 2/2017 maidir leis an meastóireacht ar Rialachán OLAF). Rinne sé roinnt moltaí sonracha chuige sin cheana féin maidir le heagrú OLAF agus maidir lena chleachtais imscrúdaitheacha araon (Tuairim Uimh. 3/2021 maidir le dea-chleachtais in imscrúduithe inmheánacha). Dá bhrí sin, d’fháiltigh sé roimh an gcinneadh a rinne OLAF chun leanúint leis an athbhreithniú ar na treoirlínte maidir le nósanna imeachta imscrúdaithe. Ó thaobh an Choiste de, is den riachtanas é gur ar mhion-athbhreithniú cuimsitheach ar na treoirlínte agus treoracha inmheánacha uile eile atá ann cheana de chuid OLAF a bhunófar téacs amach anseo na dtreoirlínte maidir le nósanna imeachta imscrúdaithe, tar éis an dara céim den athbhreithniú. Beidh sé riachtanach roinnt díobh sin, nó gach ceann díobh más féidir, a chur ar áireamh sna treoirlínte maidir le nósanna imeachta imscrúdaithe. Is rud tábhachtach é sin toisc gurb iad na treoirlínte maidir le nósanna imeachta imscrúdaithe na haon treoirlínte, treoracha nó lámhleabhair amháin a cheanglaítear ar OLAF a chur ar fáil go poiblí le Rialachán OLAF ( 33 ) . Áirithítear leis sin an méid riachtanach trédhearcachta agus deimhneachta dlíthiúla maidir leis na daoine atá faoi imscrúdú. Beidh treoirlínte cuimsitheacha fiúntacha maidir le nósanna imeachta imscrúdaithe ina gcabhair do Rialaitheoir amach anseo na ráthaíochtaí nós imeachta ( 34 ) freisin le linn láimhseáil a dhéanamh ar ghearáin in aghaidh OLAF faoi neamhrialtachtaí nós imeachta.

50. Ar an gcúis sin, d’fhorchoimeád an Coiste a cheart chun tuairim chuimsitheach maidir leis na treoirlínte maidir le nósanna imeachta imscrúdaithe a sholáthar ag deireadh an dara céim den athbhreithniú orthu.

51. Chuir OLAF in iúl don Choiste agus d’institiúidí den Aontas Eorpach go raibh tús curtha aige leis an dara céim de na treoirlínte maidir le nósanna imeachta imscrúdaithe a athbhreithniú. Táthar ag súil leis go dtabharfar an dara céim chun críche in 2022. Tá fonn ar an gCoiste an leagan deiridh de na treoirlínte maidir le nósanna imeachta imscrúdaithe a fheiceáil agus tá sé ag súil leis go gcuirfidh Ard-Stiúrthóir OLAF san áireamh na moltaí a chuir an Coiste ar aghaidh sna tuairimí a d’eisigh sé le déanaí.

3.7. Cur i bhfeidhm ráthaíochtaí nós imeachta

52. Liostaítear in Airteagal 9 de Rialachán OLAF na prionsabail ba cheart do OLAF a chur i bhfeidhm le linn dó imscrúdú a dhéanamh agus na ráthaíochtaí nós imeachta a bheidh ag na daoine a bhfuil baint acu le himscrúdú OLAF.

53. a láimhseáil agus nach comhlacht achomhairc é a fhéadfaidh athbhreithniú a dhéanamh ar chinntí OLAF ach oiread Leis an Rialachán, cuirtear de chúram ar an gCoiste faireachán a dhéanamh ar fhorbairtí maidir le cur i bhfeidhm na ráthaíochtaí nós imeachta sin. Comhlíonann an Coiste an ról sin trí ghníomhaíochtaí éagsúla: déanann sé faireachán ar an dóigh a ndéileálann OLAF le gearáin nós imeachta; measúnaíonn sé an dóigh a ngéilleann OLAF do chearta nós imeachta ina imscrúduithe; sainaithníonn sé saincheisteanna córasacha nó struchtúrtha; agus soláthraíonn sé tuairimí maidir le hábhair a bhaineann le cur i bhfeidhm ráthaíochtaí nós imeachta. Tá sé tábhachtach a chur in iúl go soiléir nach bhfuil sé de chumhacht ag an gCoiste gearáin aonair in aghaidh OLAFagus nach comhlacht achomhairc é a fhéadfaidh athbhreithniú a dhéanamh ar chinntí OLAF ach oiread ( 35 )

54. In 2021, dhírigh an Coiste cuid dá obair freisin ar fhaireachán a dhéanamh ar an dóigh a gcomhlíonann OLAF na ráthaíochtaí nós imeachta.

(i) Chuathas i gcomhairle leis an gCoiste maidir le réiteach i dtaca leis an sásra gearán nua ar bhunaigh OLAF é

55. Go dtí gur tháinig Rialachán leasaithe OLAF i bhfeidhm, bhí deis ag daoine aonair nó eintitis dhlíthiúla a ndearna imscrúdú de chuid OLAF difear dóibh gearán a thíolacadh d’Ard-Stiúrthóir OLAF. Láimhseáil OLAF an gearán ar aon dul lena nós imeachta bunaithe. Le Rialachán leasaithe OLAF, bunaíodh feidhm Rialaitheoir na ráthaíochtaí nós imeachta (an “Rialaitheoir”), atá freagrach as gearáin arna dtaisceadh ag daoine lena mbaineann in imscrúduithe OLAF a láimhseáil ( 36 )

56. Mar sin féin, fiú tar éis theacht i bhfeidhm an Rialacháin nua agus go dtí gur cheap an Coimisiún an Rialaitheoir, bhí OLAF ag fáil gearán fós, lenar áiríodh gearáin ó dhaoine lena mbaineann. Go luath in 2021, chuaigh OLAF i gcomhairle leis an gCoiste ( 37 ) maidir le réiteach sealadach le haghaidh an sásra gearán a chur chun feidhme le linn na hidirthréimhse idir teacht i bhfeidhm an Rialacháin agus ceapadh an Rialaitheora. Chuir OLAF in iúl don Choiste gur bheartaigh sé an rogha seo a thabhairt do ghearánaigh: (i) fanacht go dtí ceapadh an Rialaitheora chun go láimhseálfadh an Rialaitheoir an gearán uathu; nó (ii) go láimhseálfadh OLAF an gearán uathu de bhun nós imeachta OLAF atá ann cheana. Sa chás deireanach sin, tharscaoilfeadh gearánaigh an ceart a bhí acu chun go ndéileálfaí leis an ngearán uathu de bhun na rialacha nua.

57. Mheas an Coiste gur réiteach iomchuí é sin agus d’iarr sé ar OLAF an Coiste a choinneáil ar an eolas faoin dóigh ar láimhseáil OLAF na gearáin uile ar déileáladh leo faoin dá rogha sin. Sholáthair OLAF an fhaisnéis iarrtha.

(ii) Mheasúnaigh an Coiste an dóigh ar chuir OLAF ráthaíochtaí nós imeachta chun feidhme in imscrúduithe ar leith

58. Le linn dó Tuairim Uimh. 3/2021 uaidh maidir le himscrúduithe inmheánacha agus Tuairim Uimh. 5/2021 uaidh maidir le fad na n-imscrúduithe a ullmhú, bhí rochtain ag an gCoiste ar cháschomhaid agus rinne sé measúnú críochnúil ar an dóigh ar chuir OLAF na ráthaíochtaí nós imeachta i bhfeidhm sna himscrúduithe a bhí faoi ghrinnscrúdú. I dTuairim Uimh. 3/2021 uaidh, thug an Coiste aird ar leith ar neamhspleáchas na feidhme athbhreithnithe, arb é sásra rialaithe inmheánaigh OLAF chun a áirithiú go ngéillfear do ráthaíochtaí nós imeachta é. D’eisigh sé moladh comhfhreagrach, rud ar chuir OLAF é chun feidhme.

59. I dTuairim Uimh. 5/2021 uaidh, chinn an Coiste a anailís a dhíriú ar an dóigh ar chomhlíon OLAF an “ceart atá ag oifigeach go gcuirfí ar an eolas é” faoi oscailt imscrúdaithe de chuid OLAF agus an “ceart atá ag an duine lena mbaineann chun barúil a sholáthar ar fhíorais a bhaineann leis sula ndréachtóidh OLAF na conclúidí uaidh” ( 38 ) agus chinn sé a anailís a dhíriú go háirithe ar an úsáid a bhain OLAF as na heisceachtaí chun na cearta sin a iarchur, mar a fhoráiltear dó sa reachtaíocht.

60. A mhéid a bhaineann leis an nós imeachta le haghaidh soláthar faisnéise faoi oscailt an imscrúdaithe a iarchur, léiríodh san anailís gur chomhlíon OLAF na ceanglais nós imeachta agus na ráthaíochtaí nós imeachta ab infheidhme. De bhreis air sin, chuir sé córas athbhreithnithe i bhfad níos déine i bhfeidhm ó bhí 2019 ann, ar córas é a chuirtear i bhfeidhm go córasach anois i ngach cás iarchuir. Maidir le hiarchur a dhéanamh ar an deis chun barúil a sholáthar, mheas an Coiste gur leis an gcóras ar chuir OLAF é i bhfeidhm a sholáthraítear ráthaíochtaí leordhóthanacha chun cearta bunúsacha na ndaoine atá faoi imscrúdú a chosaint agus chun aon chaitheamh dírialta a sheachaint.

(iii) Mheasúnaigh an Coiste na gearáin aonair a tíolacadh do OLAF

61. Mar a tharlaíonn gach bliain, fuair an Coiste tuarascálacha leathbhliantúla agus doiciméid ábhartha ar ghearáin aonair ar láimhseáil OLAF iad ( 39 ) . In 2021, fuair OLAF ceithre ghearán san iomlán ó dhaoine lena mbaineann faoi chur i bhfeidhm ráthaíochtaí nós imeachta, ar bhain trí cinn díobh leis an aon imscrúdú inmheánach amháin. Chuir na gearánaigh uile, seachas gearánach amháin, in iúl gur mhaith leo go láimhseálfadh an Rialaitheoir an gearán uathu. San aon ghearán amháin ar láimhseáil OLAF é in 2021, d’áitigh an duine lena mbaineann: (i) nár chuir OLAF in iúl dó in am gur dhuine lena mbaineann é; agus (ii) nár tugadh an t-imscrúdú i gcrích laistigh de thréimhse ama réasúnach. Tugann an Coiste dá aire an freagra ó OLAF don ghearánach á rá nach ndearnadh aon sárú ar na rialacha ab infheidhme. Ós rud é go bhfuil gearáin ar feitheamh ann atá le láimhseáil ag an Rialaitheoir maidir le saincheisteanna comhchosúla san aon imscrúdú amháin, áfach, ní thabharfaidh an Coiste aon bharúil bhreise.

62. Tá an Coiste ag súil le dul i mbun comhair leis an Rialaitheoir d’fhonn cur i bhfeidhm na ráthaíochtaí nós imeachta agus na gceart bunúsach a neartú.

4. Comhar

4.1. Comhar le OLAF

63. In 2021, neartaigh an Coiste an comhar tairbheach atá ar bun aige le OLAF. De bhreis ar dheireadh an phlé maidir leis an gceart atá ag an gCoiste chun faisnéis a bhaineann le cásanna a rochtain agus ar shíniú na Socruithe Oibre nua, choinnigh an Coiste idirphlé oscailte fiúntach ar bun le OLAF.

64. Lean an Coiste leis an gcleachtas um chuireadh a thabhairt d’Ard-Stiúrthóir OLAF agus dá fhoireann chun freastal ar a chruinnithe míosúla tráthrialta chun aon ábhar atá ábhartha d’obair an Choiste agus d’obair OLAF a phlé agus chun eolas a fháil air. Chomh maith leis sin, chuir na comhaltaí den Choiste agus den Rúnaíocht cruinnithe foirmiúla agus neamhfhoirmiúla ar siúl le lucht bainistíochta agus foireann OLAF maidir le tuairimí agus tuarascálacha an Choiste a ullmhú.

65. Fuair an Coiste ó OLAF na tuarascálacha seo a leanas, ar aon dul le forálacha Rialachán OLAF agus le cleachtais oibre bhunaithe: (i) tuarascálacha ar imscrúduithe a mhair níos mó ná 12 mhí; (ii) tuarascálacha ar mholtaí OLAF a eisíodh ón 1 Deireadh Fómhair 2013 amach ach nach ndearnadh aon obair leantach ina leith, dá bhfuair OLAF freagraí ó na húdaráis lena mbaineann idir an 1 Eanáir 2020 agus an 31 Nollaig 2020; (iii) tuarascálacha ar ghearáin maidir le ráthaíochtaí nós imeachta; (iv) tuarascálacha ar chásanna inar tarchuireadh faisnéis chuig údaráis bhreithiúnacha náisiúnta; agus (v) tuarascálacha ar iarchuir faoi Airteagal 4(6) de Rialachán OLAF.

4.2. Caidreamh le geallsealbhóirí

66. Tá an Coiste cuntasach d’institiúidí den Aontas Eorpach a cheap a chomhaltaí agus, san am céanna, is comhpháirtí idirphlé d’institiúidí den Aontas Eorpach é. Tugann an Coiste tuarascálacha d’institiúidí den Aontas Eorpach ar a ghníomhaíochtaí, féadfaidh sé tuairimí a eisiúint ar iarraidh a fháil uathu, táirgeann sé tuarascálacha ar ábhair imscrúdaitheacha agus malartaíonn sé tuairimí leo ar an leibhéal polaitiúil ( 40 )

67. Measann an Coiste go bhfuil sé tábhachtach teagmháil thráthrialta a choinneáil ar bun le hinstitiúidí den Aontas Eorpach agus le comhpháirtithe agus geallsealbhóirí OLAF chun feabhas a chur ar an sreabhadh faisnéise agus chun aiseolas a fháil faoi fheidhmíocht OLAF. Bhí an Coiste agus a Rúnaíocht i mbun teagmhála tráthrialta le hArd-Rúnaí an Choimisiúin, le Coiste Pharlaimint na hEorpa um Rialú Buiséadach (CONT), le Meitheal na Comhairle um Chomhrac na Calaoise (GAF) agus le Meitheal na Comhairle um Chomhar Breithiúnach in Ábhair Choiriúla (COPEN). De bharr na paindéime atá ann cheana, ní raibh an Coiste in ann cruinnithe fisiciúla a chur ar siúl le geallsealbhóirí agus, mar thoradh air sin, cuireadh na cruinnithe uile ar siúl ar líne. I mí na Nollag 2021 ( 41 ) , ghlac an Coiste páirt freisin sa mhalartú idirinstitiúideach bliantúil tuairimí ar fheidhmíocht OLAF, ar lena linn a chuir sé tuairimí in iúl ar ról OLAF sa tSaoráid Téarnaimh agus Athléimneachta agus ar an taithí phraiticiúil ar an gcaidreamh idir OLAF agus OIPE.

68. Sholáthair an Coiste cúnamh breise don Choimisiún maidir le nósanna imeachta roghnúcháin le haghaidh oifigigh shinsearacha in OLAF a cheapadh. Chomh maith leis sin, ghlac an Coiste páirt i gcruinnithe de chuid Choiste Comhairleach an Choimisiúin ar Cheapacháin bainisteoirí sinsearacha.

5. Riarachán agus acmhainní

5.1. Modhanna oibre an Choiste Maoirseachta

69. In 2021, bhí 12 chruinniú iomlánacha ag an gCoiste, a cuireadh ar siúl ar bhealach hibrideach nó ar líne go hiomlán ( 42 ) . Cheap an Coiste rapóirtéir le haghaidh gach mór-shaincheiste a scrúdaíodh. D’oibrigh na rapóirtéirí i gcomhar leis an Rúnaíocht chun dréacht-tuarascálacha, dréacht-tuairimí nó dréachtpháipéir a bhí le plé le linn na gcruinnithe iomlánacha a ullmhú. Tháinig an Cathaoirleach, na rapóirtéirí agus na comhaltaí den Rúnaíocht le chéile ar bhonn tráthrialta freisin chun obair ar shaincheisteanna ar leith.

5.2. An Rúnaíocht

70. Le linn 2021, lean an Rúnaíocht le tacú le comhaltaí an Choiste a gcuid dualgas a dhéanamh go héifeachtúil, rud a chabhraíonn le neamhspleáchas OLAF a mhéadú. Cosúil leis an gcuid eile den Choimisiún, lean an Rúnaíocht in 2021 le cuid mhór dá hobair a dhéanamh i dtimpeallacht ar líne. Chuir sí an clár oibre i gcrích mar a chomhaontaigh Ceann na Rúnaíochta agus an Coiste Maoirseachta ( 43 )

71. Tá an Rúnaíocht nasctha le hOifig an Choimisiúin Eorpaigh um Riar agus Íoc Teidlíochtaí Indibhidiúla ó thaobh riaracháin de ó mhí an Mhárta 2016 amach, cé go bhfuil sí lonnaithe i gcrios slándála leithleach laistigh d’áitreabh OLAF. Chuir an Coiste in iúl lear uaireanta go bhfuil amhras air faoi cé acu atá an nasc “hibrideach” atá ag a Rúnaíocht leis an Oifig um Riar agus Íoc Teidlíochtaí Indibhidiúla ar an láthair is iomchuí nó nach bhfuil.

72. Athdhearbhaíonn an Coiste an tuairim uaidh go gcuirfeadh áit oiriúnach laistigh de chrios slándála OLAF ar chumas na Rúnaíochta obair ar bhealach níos éifeachtúla mar gheall ar an idirghníomhaíocht laethúil a bhíonn ag an Rúnaíocht le foireann OLAF chun críocha chúraimí leanúnacha faireacháin an Choiste.

73. Tá sé níos tábhachtaí fós láthair chuí a aimsiú le haghaidh na Rúnaíochta i bhfianaise bhunú an Rialaitheora ráthaíochtaí nós imeachta. Faoin Rialachán, beidh an Rialaitheoir nua nasctha leis an gCoiste Maoirseachta ó thaobh riaracháin de, agus soláthróidh an Rúnaíocht don Rialaitheoir an tacaíocht dhlíthiúil agus riaracháin ar fad atá riachtanach.

5.3. Ábhair bhuiséid

74. EUR 200 000 an buiséad a bhí ag an gCoiste do 2021. Ós rud é gur cuireadh cruinnithe an Choiste ar siúl ar líne de bharr phaindéim COVID-19, ní raibh sa mhéid iarbhír a d’eisíocadh faoi dheireadh 2021 ach EUR 74 577,28.

75. Is é Stiúrthóir na hOifige um Riar agus Íoc Teidlíochtaí Indibhidiúla an t-oifigeach údaraithe trí fho-tharmligean atá freagrach as caiteachas.

(1) Airteagal 15(2) de Rialachán (AE, Euratom) Uimh. 883/2013 ó Pharlaimint na hEorpa agus ón gComhairle an 11 Meán Fómhair 2013 maidir le himscrúduithe arna ndéanamh ag an Oifig Eorpach Frith-Chalaoise (OLAF) agus lena n-aisghairtear Rialachán (CE) Uimh. 1073/1999 ó Pharlaimint na hEorpa agus ón gComhairle agus Rialachán (Euratom) Uimh. 1074/1999 ón gComhairle (IO L 248, 18.9.2013, lgh. 1-22) arna leasú le Rialachán (AE, Euratom) 2016/2030 agus le Rialachán (AE, Euratom) 2020/2223 (atá ar fáil freisin ag https://eur-lex.europa.eu/legal-content/EN/TXT/?uri=CELEX:02013R0883-20210117).

(2) Chun go gcaomhnófar an taithí arna gnóthú sa Choiste, ionadófar comhaltaí gach re seach, i gcomhréir le Rialachán (AE, Euratom) Uimh. 883/2013.

(3) Ag https://www.europarl.europa.eu/charter/pdf/text_en.pdf.

(4) Féach na tuarascálacha agus na tuairimí seo a leanas ón gCoiste Maoirseachta – Tuarascáil Bhliantúil 2020 ón gCoiste Maoirseachta, míreanna 28 agus 29; Tuarascáil Bhliantúil 2019 ón gCoiste Maoirseachta, míreanna 38 go 51; Tuarascáil Bhliantúil 2018 ón gCoiste Maoirseachta, mír 7 agus míreanna 45 go 49; Tuarascáil Bhliantúil 2017 ón gCoiste Maoirseachta, míreanna 24-29; Tuarascáil Bhliantúil 2016 ón gCoiste Maoirseachta, míreanna 30-33; Tuarascáil Bhliantúil 2016 ón gCoiste Maoirseachta, míreanna 30-33; Tuarascáil Bhliantúil 2015 ón gCoiste Maoirseachta, míreanna 30-33 agus míreanna 1-9; Tuarascáil Bhliantúil 2014 ón gCoiste Maoirseachta, míreanna 26-28; Tuarascáil Bhliantúil 2013 ón gCoiste Maoirseachta, míreanna 18-19; Tuarascáil Bhliantúil 2012 ón gCoiste Maoirseachta, mír 36; Tuairim Uimh. 2/2017 ón gCoiste Maoirseachta – A Ghabhann leis an tuarascáil Meastóireachta ón gCoimisiún ar chur i bhfeidhm Rialachán (AE, Euratom) Uimh. 883/2013 ó Pharlaimint na hEorpa agus ón gComhairle (Airteagal 19), míreanna 30-31; Tuairim Uimh. 4/2014 ón gCoiste Maoirseachta maidir le Rialú Fhad na nImscrúduithe arna ndéanamh ag OLAF, míreanna 18-20 agus míreanna 45-49.

(5) Rialachán (AE, Euratom) 2020/2223 Rialachán (AE, Euratom) 2020/2223 ó Pharlaimint na hEorpa agus ón gComhairle an 23 Nollaig 2020 lena leasaítear Rialachán (AE, Euratom) Uimh. 883/2013, a mhéid a bhaineann le comhoibriú le hOifig an Ionchúisitheora Phoiblí Eorpaigh agus éifeachtacht imscrúduithe na hOifige Eorpaí Frith-Chalaoise (IO L 437, 28.12.2020, lch. 49). .

(6) Tá na socruithe oibre nua idir OLAF agus Coiste Maoirseachta OLAF ar fáil ag https://europa.eu/supervisory-committee-olaf/system/files/2021-10/OLAF%20SC%20WA%20signed.pdf.pdf.

(7) Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39) ag http://data.europa.eu/eli/reg/2018/1725/oj.

(8) Níor lean na húdaráis ábhartha Tuairim Uimh. 1/2021 maidir leis na moltaí ó OLAF; Tuairim Uimh. 2/2021 maidir le Socruithe oibre idir OLAF agus OIPE; Tuairim Uimh. 3/2021 maidir leis an Maoirseacht ar imscrúduithe inmheánacha: conclúidí straitéiseacha agus dea-chleachtais; Tuairim Uimh. 4/2021 maidir le Réamhdhréacht-bhuiséad OLAF do 2022; Tuairim Uimh. 5/2021 maidir le hAnailís ar imscrúduithe OLAF a mhair níos mó ná 36 mhí in 2019.

(9) Soláthraíodh na réamhbharúlacha ón gCoiste i dtaobh na chéad chéime den athbhreithniú ar na treoirlínte maidir le nósanna imeachta imscrúdaithe d’Ard-Stiúrthóir OLAF le litir an 17 Lúnasa 2021 (Ares(2021)5153587).

(10) Is féidir an téacs iomlán de Thuairim Uimh. 1/2021 a aimsiú ag https://europa.eu/supervisory-committee-olaf/document/download/81b4db5b-51e0-4739-ab3f-c67859304f5e_en.

(11) I bhfigiúirí ó na cúig thuarascáil bhliantúla dheireanacha ó OLAF (2013-2018) maidir le moltaí go n-osclófaí imscrúdú coiriúil ar an leibhéal náisiúnta, léiríodh gur thit an ráta díotála ó 53 % go 36 %.

(12) Leis an abairt deiridh d’Airteagal 12(g)(1) de Rialachán OLAF, ceanglaítear ar Ard-Stiúrthóir OLAF fógra a thabhairt go foirmiúil don Choiste Maoirseachta faoi na socruithe oibre sula nglacfar iad.

(13) Tá Tuairim Uimh. 2/2021 ar fáil ag https://europa.eu/supervisory-committee-olaf/document/download/2d90f9ac-6556-41c7-bb55-483ccd192d8d_en.

(14) Roinn 5 de na Socruithe Oibre idir OIPE agus OLAF.

(15) Airteagal 4.6 de na Socruithe Oibre idir OIPE agus OLAF.

(16) Airteagal 4.2 de na Socruithe Oibre idir OIPE agus OLAF.

(17) Airteagail 6(1) agus 6(4) de na Socruithe Oibre idir OIPE agus OLAF.

(18) Airteagal 12 de na Socruithe Oibre idir OIPE agus OLAF.

(19) Airteagail 4(2), 6(1)(1)(d), 6(4) agus 14 de na Socruithe Oibre idir OIPE agus OLAF.

(20) Agus aird á tabhairt ar na rialacha a leagtar síos i gCinneadh (AE, Euratom) 2015/443 ón gCoimisiún agus i gCinneadh (AE, Euratom) 2015/444 ón gCoimisiún agus san Fhógra Slándála – Faisnéis íogair neamh-rúnaicmithe a shonrú agus a láimhseáil (C(2019) 1904 críochnaitheach – an Bhruiséil, 5.3.2019), chinn an Coiste gan an tuairim uaidh a fhoilsiú ina hiomláine d’fhonn príobháideachas agus sláine na ndaoine aonair lena mbaineann na himscrúduithe a chosaint. Ar mhaithe le trédhearcacht, áfach, d’fhoilsigh an Coiste leagan neamhrúnda den Tuairim uaidh, ar leagan é ina raibh a chuid conclúidí agus moltaí d’Ard-Stiúrthóir OLAF. Is féidir an leagan neamhrúnda den Tuairim a aimsiú. Soláthraíodh an leagan neamhrúnda sin d’institiúidí den Aontas Eorpach freisin, i gcomhréir le hAirteagal 15(1) de Rialachán OLAF.

(21) Tá Tuairim Uimh. 4/2021 ar fáil ag https://europa.eu/supervisory-committee-olaf/document/download/1ab13286-a2b7-411a-a748-96b6a90afcd1_en.

(22) Ó 2012 amach, shroich an buiséad le haghaidh an córas bainistithe cásanna a fhorbairt EUR 29 milliún, beagnach.

(23) Féach an Tuarascáil ar Ghníomhaíochtaí do 2017, mír 23; an Tuarascáil ar Ghníomhaíochtaí do 2018, mír 13; an Tuarascáil ar Ghníomhaíochtaí do 2019, mír 20; an Tuairim maidir le Réamhdhréacht-bhuiséad OLAF do 2019, mír 27; an Tuairim maidir le Réamhdhréacht-bhuiséad OLAF do 2020, mír 29; agus an Tuairim maidir le Réamhdhréacht-bhuiséad OLAF do 2021, mír 25. Is féidir na Tuairimí agus na Tuarascálacha uile ón gCoiste a aimsiú ag https://europa.eu/supervisory-committee-olaf/our-work/opinions-and-reports_en.

(24) I mí an Mheithimh 2019 cheana féin, shainaithin Seirbhís an Choimisiúin um Iniúchóireacht Inmheánach sa tuarascáil uaithi dar teideal Final audit report on IT project management practices in OLAF [Tuarascáil iniúchóireachta deiridh ar chleachtais bhainistíochta tionscadail TF in OLAF] roinnt mórlaigí sna luathchéimeanna den chóras bainistithe cásanna, lenar áiríodh struchtúr soiléir inbhuanaithe rialachais tionscadail a bheith in easnamh agus an easpa rialaithe leordhóthanaigh ón lucht ardbhainistíochta. Thug OLAF aghaidh ar na laigí sin, mar a dheimhnigh Seirbhís an Choimisiúin um Iniúchóireacht Inmheánach in 2020 (Feabhra 2020).

(25) Féach an Tuarascáil ar Ghníomhaíochtaí do 2017 ón gCoiste Maoirseachta, mír 25.

(26) Tuarascáil ar Ghníomhaíochtaí do 2019 ó Choiste Maoirseachta OLAF – mír 52 agus na míreanna ina diaidh.

(27) Tá an leagan neamhrúnda de Thuairim Uimh. 5/2021 ar fáil ag https://europa.eu/supervisory-committee-olaf/document/download/25411b56-2cc1-4ba2-9c5c-b58e1e95c236_en.

(28) Ag teacht sna sála ar theacht i bhfeidhm an leasaithe ar Rialachán OLAF le Rialachán (AE, Euratom) 2020/2223, tá OLAF ag tabhairt faoi athbhreithniú ar na treoirlínte maidir le nósanna imeachta imscrúdaithe in dhá chéim. Leagadh an chuid is mó den díriú sa chéad chéim ar fhorálacha Rialachán athbhreithnithe OLAF a thrasuí maidir le OIPE. Tugadh an chéim sin chun críche agus tháinig na treoirlínte nua maidir le nósanna imeachta imscrúdaithe i bhfeidhm an 11 Deireadh Fómhair 2021. I láthair na huaire, tá OLAF ag tabhairt faoin dara céim den athbhreithniú, ar athbhreithniú níos cuimsithí é, lena n-áireofar na saincheisteanna a bhfuiltear ag tabhairt aghaidh orthu faoi láthair i dtreoracha agus treoirlínte inmheánacha eile, na cleachtais a bhunófar faoi chuimsiú chreat chomhar OLAF le OIPE, na moltaí ó gheallsealbhóirí OLAF, agus na saincheisteanna ar shainaithin baill foirne OLAF iad thar na blianta. Táthar ag súil leis go dtabharfar an dara céim chun críche in 2022.

(29) Cruthaítear le hAirteagail 9a agus 9b de Rialachán OLAF “Rialaitheoir na ráthaíochtaí nós imeachta” agus an “sásra gearán” a mbeidh de shainordú acu gearáin amach anseo in aghaidh OLAF arna ndéanamh ag duine lena mbaineann imscrúdú de chuid OLAF a láimhseáil.

(30) Sonraítear an méid seo in Airteagal 7(8) de Rialachán (AE, Euratom) Uimh. 883/2013: “Mura féidir imscrúdú a dhúnadh faoi cheann 12 mhí tar éis dó a bheith oscailte, tuairisceoidh an tArd-Stiúrthóir, ar dhul in éag na tréimhse 12 mhí sin agus gach sé mhí ina dhiaidh sin, don Choiste Maoirseachta, agus na cúiseanna agus, i gcás inarb iomchuí, na bearta feabhais a bheidh beartaithe d”fhonn dlús a chur leis an imscrúdú á léiriú aige nó aici.’

(31) Le Rialachán leasaitheach (AE, Euratom) 2020/2223, cuireadh an fhoclaíocht “i gcás inarb iomchuí” le téacs Airteagal 7(8) de Rialachán OLAF.

(32) An abairt deiridh d’Airteagal 17(8) de Rialachán OLAF.

(33) Leagtar síos san abairt deiridh d’Airteagal 17(8) de Rialachán OLAF go bhfuil na treoirlínte le “foilsiú chun críoch faisnéise ar láithreán gréasáin na hOifige i dteangacha oifigiúla institiúidí an Aontais”.

(34) Foráiltear le hAirteagail 9a agus 9b de Rialachán OLAF do “Rialaitheoir na ráthaíochtaí nós imeachta” agus don “sásra gearán” a mbeidh de shainordú acu gearáin amach anseo in aghaidh OLAF arna ndéanamh ag duine lena mbaineann imscrúdú de chuid OLAF a láimhseáil.

(35) Faigheann an Coiste gearáin go minic faoi imscrúduithe leanúnacha OLAF nó faoi ghníomhaíochtaí calaoiseacha líomhnaithe lena ndéantar difear do leasanna airgeadais an Aontais. Tá sé mar chleachtas ag an gCoiste aon fhaisnéis ábhartha a chur ar aghaidh chuig OLAF agus an seoltóir a chur ar an eolas faoi sin dá réir.

(36) Airteagail 9a agus 9b de Rialachán OLAF.

(37) Litir ó Ard-Stiúrthóir OLAF chuig Cathaoirleach an Choiste Maoirseachta an 18.3.2021 (Tag. Ares(2021)1954695).

(38) Airteagal 9(3) agus (4) de Rialachán OLAF.

(39) Faoi Airteagal 6 de na Socruithe Oibre nua idir OLAF agus an Coiste Maoirseachta, is amhlaidh, maidir le gach gearán a ndéileálfaidh OLAF leis, go soláthróidh OLAF rochtain uathoibríoch ar an ngearán bunaidh mar aon leis an bhfreagra arna sholáthar ag OLAF, lena n-áireofar gach doiciméad ábhartha eile.

(40) Airteagal 15(1) de Rialachán (AE) Uimh. 883/2013: “Seolfaidh an Coiste Maoirseachta chuig an Ard-Stiúrthóir tuairimí, lena n-áirítear, i gcás inarb iomchuí, moltaí maidir leis na hacmhainní a mbeidh gá leo chun feidhm imscrúdaitheach na hOifige a chomhlíonadh, le tosaíochtaí imscrúdaitheacha na hOifige agus le fad na n-imscrúduithe, i measc nithe eile. Féadfar na tuairimí sin a thabhairt ar a tionscnamh féin nó ar iarraidh ón Ard-Stiúrthóir nó ar iarraidh ó institiúid, comhlacht, oifig nó gníomhaireacht gan cur isteach, áfach, ar sheoladh aon imscrúduithe atá ar siúl. […] […]

[…] Soláthrófar cóip de na tuairimí a thugtar de bhun an tríú fomhír do na hinstitiúidí, comhlachtaí, oifigí nó gníomhaireachtaí”.

(41) Cuireadh an malartú idirinstitiúideach tuairimí ar siúl an 2 Nollaig 2021.

(42) Ó mhí Eanáir go mí na Nollag 2021.

(43) I láthair na huaire, tá an Rúnaíocht, ag gníomhú di faoi bhainistiú ag a ceann, comhdhéanta de sheachtar ball foirne.